Participanții la inaugurarea Centrului rezidențial pentru seniori "Brio Resort" din comuna Alexandru cel Bun au văzut pe viu, luni după-amiază, ceea ce mesagerulneamt.ro anunța pe 21 martie – așezământul nu seamănă cu nimic din ce s-a văzut până acum, cel puțin pe meleagurile noastre. Ce s-a pus în operă în clădirea gândită cândva ca un hotel destinat a se cupla cu complexul Aqua Park Blue Eden de la Viișoara este de nivel Premium.
Marea surpriză a evenimentului a venit de peste Prut și a adus o sfântă binecuvântare. I s-a făcut o primire pe măsură, asigurată de un sobor de 10 preoți în frunte cu Părintele Protopop Valentin Tofan și întărit discret de stareți importanți și influenți. Să îl vezi, să îl asculți pe Preasființia Sa Veniamin Goreanu, Episcop al Bsarabiei de Sud de la Cahul, a fost un autentic privilegiu.
Sensibila actriță Maria Hibovski de la Teatrul Tineretului și-a făcut datoria de amfitrion, intervenind mai apoi și muzical. Partea de cântări a fost întărită de nucleul Corului "Cântesc Sfânt" de la Biserica "Pogorârea Sfântului Duh" din Piatra-Neamț, condus de Cătălin Brahonschi (Oreste).
Oficialii de față, indiferent de ranguri și autorități, au stat la locul lor, nu s-au dat în spectacol, după cum era datina odinioară. A impresionat și grupul de prieteni cu totul civili, dar cu nume sonore, ai celor patru asociați, Valeriu Timofti, Nicolae Lozovanu, Paul Tablan și Iulian Pantază.
O prezentare a centrului și alte detalii de la inaugurare, joi, în ediția tipărită a Mesagerului de Neamț. O prezentare amplă a "Brio Resort" este disponibilă pe brioresort.ro.
(M.N.)